<classify> HALMASHAURI zimekusanya jumla ya Sh bilioni 166.24 kati ya makisiso ya kukusanya Sh bilioni 765.48 katika robo ya kwanza ya mwaka wa fedha 201920, Dar es Salaam ikiongoza kwa kukusanya mapato ya Sh bilioni 39.53 huku Mkoa wa Rukwa ukiongoza kwa makisio ya asilimia 31.Aidha, Mkuu wa Mkoa wa Kigoma na watendaji katika halmashauri zake wametakiwa kujitathimini baada ya kufanya vibaya katika robo ya kwanza na kama wataendelea kufanya vibaya hatua zitachukuliwa juu yao.Fedha hizo zimekusawanywa na halmashauri katika mwezi wa Julai hadi Septemba ambazo ni sawa na asilimia 22 ya makisio wakati kipindi kama hiki wa mwaka wa fedha uliopita halmashauri zilikusanya kwa asilimia 20.Akizungumzia ukusanyaji mapato, Waziri wa Nchi, Ofisi ya Rais Tawala za Mikoa na Serikali za Mitaa, Selemani Jafo alisema katika kipindi hiki halmashauri zilipaswa kukusanya mapato kwa asilimia 25 ya makisio yake ya mwaka. Akifafanua uchambuzi wa mwenendo wa ukusanyaji mapato kwa kuzingatia asilimia na wingi wa makusanyo, Jafo alisema halmashauri 54 kati ya 185 zimekusanya zaidi ya asilimia 25 au zaidi ya bajeti zao zilizoidhinishwa kwa mwaka wa Fedha 201920 huku halmashauri 121 zikikusanya chini ya asilimia 25.Alisema Halmashauri ya Msalala wilayani Kahama mkoani Shinyanga imekuwa ya kwanza kwa kukusanya mapato kwa asilimia 52 ya makisio huku Halmashauri ya Wilaya ya Kyerwa mkoani Kagera ikishika mkia kwa kukusanya mapato ya ndani kwa asilimia 3 ya makisio yake. Katika kuzipima halmashauri zote kwa pamoja katika kipindi hiki, imeonesha kuwa Halmashauri ya Jiji la Dodoma imekusanya mapato mengi zaidi kuliko halmashauri zote kwa kukusanya shilingi bilioni 13.10 na Halmashauri ya Wilaya ya Buhigwe imekusanya mapato kidogo kuliko halmashauri zote kwa kukusanya shilingi milioni 35.15.Kimkoa kwa asilimia Jafo alisema Mkoa wa Rukwa umeongoza kwa kukusanya wastani wa asilimia 31 ya makisio yake ya halmashauri za mkoa huo huku mkoa wa mwisho kwa kigezo hicho ni Mtwara ambao umekusanya wastani wa asilimia 13 ya makisio ya mwaka ya halmashauri za mkoa huo. Kimkoa kwa wingi wa mapato Jafo alisema mkoa ulioongoza katika kundi hilo ni Dar es Salaam ambayo imekusanya Sh bilioni 39.53 huku mkoa wa mwisho katika wingi wa ukusanyaji wa mapato ni Kigoma uliokusanya Sh bilioni 2.12 katika kipindi hicho.Halmashauri za Majiji Jafo alisema katika kundi hili, Halmashauri ya Jiji la Dar es Salaam imeongoza kundi la Halmashauri za Majiji kwa kukusanya mapato kwa asilimia 38 ya makisio yake ya mwaka huku Halmashauri ya Jiji la Dodoma ikiwa ya mwisho baada ya kukusanya kwa asilimia 18 ya makisio.Halmashauri za Manispaa Alisema Halmashauri ya Manispaa ya Sumbawanga imeongoza kundi la halmashauri za manispaa ambayo imekusanya asilimia 42 ya makisio wakati Halmashauri ya Manispaa ya Kigoma ikiwa ya mwisho baada ya kukusanya asilimia 9 ya makisio.Halmashauri za Miji Jafo alisema Halmashauri ya Mji wa Tunduma imeongoza kwa kukusanya kwa asilimia 39 ya makisio huku Halmashauri ya Mji wa Nanyamba ikiwa ya mwisho kwa kukusanya asilimia 4 ya makisio.  <topic>: KITAIFA 